SA fietsryer rem eers weens diagnoseGrant Lottering (Foto: Verskaf) Nog nooit was die “spreekwoordelike berg” voor die Suid-Afrikaanse fietsryer Grant Lottering te groot om oor te kom nie. Lottering het al telkemale by die dood omgedraai. Sy hart het in 2013 tydens ’n fietsrykampioenskap in die Alpe twee keer gaan staan nadat hy ’n rotsmuur teen 60 km/h getref het en 11 operasies moes ondergaan. In dié tyd het hy boonop ook sy stryd teen kanker oorwin. Hy het elke keer weer opgestaan, op sy fiets geklim en aanhou trap. Nadat Lottering onlangs met ’n disfunksie van die senuweestelsel gediagnoseer is, het hy egter erken dat hy moet “stop”, maar dat dit ook net tydelik gaan wees. Die diagnose beteken dat sy outonome senuweestelsel nie meer sy onwillekeurige funksies, soos sy hartklop, asemhaling, spierkrag en ander kognitiewe funksies, korrek reguleer nie. “Met elke terugslag in my lewe het ek nog nooit teruggedeins of ingegee nie. Ek is egter senuweeagtig en onseker oor wat die pad vir my met hierdie diagnose inhou,” sê Lottering in ’n verklaring. Volgens Lottering is die toestand behandelbaar en hy is tans in samesprekings met die dokters oor sy diagnose. Hy kon nog nie bevestig watter behandeling hy presies sal ondergaan nie, maar wel dat dit tyd gaan neem. “Ek en die dokters het ook gepraat oor die nodige voorsorg- en voorkomende maatreëls gegewe die beserings en groot aantal operasies wat ek in die verlede gehad het. Dit sluit ses weke se neurale rehabilitasie met my biokinetikus in.” Volgens die dokters spruit Lottering se afwyking uit die erge interne trauma wat hy ervaar het weens sy ongeluk in 2013, asook die talle operasies wat hy ondergaan het terwyl hy sy liggaam jaar na jaar deur langdurige fisieke en geestelike stres gesit het. “Stres kan ons stadig maar seker doodmaak.” Snel vorentoe Lottering het tydens sy derde I’m Possible Tour in Augustus besef iets is nie pluis nie. Die toer is gehou ter viering van Laureus Sport for Good South Africa se 20ste bestaansjaar. Laasgenoemde is ten bate van die verandering van die lewens van jongmense deur die krag van sport. Ter ere van hierdie mylpaal, het Lottering beplan om 20 keer in een rit op en af ​​ teen die Alpe d’Huez te ry, ’n uitdaging wat niemand nog ooit voorheen aangepak het nie. Dié berg is veral bekend vir sy 21 haarnaalddraaie. Lottering het twee maande in die Alpe geoefen vir hierdie uiterste poging, vasbeslote om die afstand van 551 km af te lê en ’n verbysterende 23 500 m te klim. Tydens die wedren het hy agtergekom sy hartklop is vreemd. By die bekende Dutch Corner het Lottering met sy fiets afgetrek en in die pad gaan lê. “Ek het geen idee gehad wat aangaan nie. Skielik het ek gesukkel om asem te haal en my hartklop was baie laag. Ek het nie moeg gevoel nie en my bene was ook nie seer nie. Só asof ek geen reaksie of krag uit my liggaam kry nie.” Die volgende dag nadat Lottering 10 830 m in slegs 227 km geklim het, het hy van sy fiets afgeklim en op die sypaadjie inmekaargesak. “Ten spyte van my verstand wat vir my gesê het om terug op die fiets te klim en aan te stoot na die wenstreep, het my liggaam geweier en my gedwing om my poging by die halfpadmerk te laat vaar.” Lottering het na antwoorde begin soek oor waarom hy nie die meer die uithouvermoë op die fiets gehad het waarmee hy talle wedrenne voltooi het nie. Volgens Lottering was sy konsentrasiespan die afgelope paar maande ook baie kort, sy geheue was vaag, en hy het dikwels uitasem geraak. “Ek het oorspronklik vermoed ek is net moeg.” Die biokinetikus Dan Grobler, wat ook in neuromuskulêre disfunksie spesialiseer, sou Lottering later met ’n senuweestelseldisfunksie diagnoseer. Hierdie afwyking kan tot beroerte en ander potensieel lewensgevaarlike kardiovaskulêre toestande lei. Aanhouer wen Ná Lottering se ongeluk in 2013, het dokters vir hom gesê dat sy fietsrydae verby is, aangesien hy 22 bene gebreek en uitgebreide interne trauma opgedoen het. Sowat 11 maande later was Lottering egter terug op die fiets om aan die La Marmotte-wedren in die Alpe deel te neem – een van die veeleisendste fietsrykampioenskappe ter wêreld. Dié wedren strek oor 170 km en deelnemers moet vir 5 000 meter met hul fietse op die Alpe d’Huez klim. Twee weke later het Lottering die Leggendaria Charly Gaul-wedren in Trento in Italië aangepak – die einste wedloop wat die jaar tevore amper sy lewe gekos het. Dit is tydens hierdie wedren waar die idee vir die I’m Possible Tour gebore is. Met dié projek het hy reeds duisende kilometer ten bate van liefdadigheid afgelê. Lottering wil teen November vanjaar weer op die fiets te klim om voor te berei vir die reeks toere volgende jaar wat hy vir sy liefdadigheidsprojek, I’m Possible Tour, beplan. Hy hoop dat sy diagnose as ’n waarskuwing vir ander gesonde sportmanne en -vroue sal dien om aandag aan die simptome te skenk en so gou moontlik voorkomende mediese advies in te win.